Rom
God i makim ol lain manmeri bilong Em long laik na save bilong Em yet.
9
1Mi pas long Krais, olsem na mi mekim trupela tok long yupela. Tru, long bel bilong mi, mi no giamanim yupela. Holi Spirit i ken i witnisim bel bilong mi. 2Na tok bilong mi i olsem, mi gat bikpela sori na hevi i stap long bel bilong mi. 3Long wanem, mi gat bikpela laik long ol brata bilong mi, em ol wanblut bilong mi, ol i kam pas long Krais. Em olsem na mi tingim olsem, sapos Krais inap long rausim na bagarapim mi bilong kisim ol, orait bai mi wanbel long dispela. 4Ol wanblut bilong mi ol i bilong Israel, em ol lain God i bin adoptim. Na glori bilong God, na ol kontrak, na lo God i bin givim, na lotu, na ol promis, ol dispela samting i bilong ol. 5Na ol tumbuna papa i bilong ol. Na long dispela lain yet, long sait bilong bodi, Krais i bin kamap. Na Krais Em i God bilong olgeta samting, na olgeta blesim em bilong Em oltaim oltaim. Tru tumas.
6Tasol yumi no ken i tingim tok bilong God i pundaun nating. Nogat. Long wanem, em i no olgeta manmeri i bon insait long lain Israel ol i Israel trutru. 7Na em i no olgeta manmeri i kamap long lain bilong Abraham ol i pikinini trutru bilong Abraham. Nogat. Bipo, God i tokim Abraham olsem, “Aisak tasol em i pikinini trutru bilong yu.” (Jenesis 21:12) 8Dispela tok i minim olsem, em i no ol pikinini Abraham i karim ol i pikinini bilong God. Nogat. Ol pikinini i kamap long rot bilong promis God i givim Abraham ol i pikinini bilong God. 9Promis God i mekim i olsem, “Klostu long dispela taim neks yia bai Mi kam bek na Sara bai karim wanpela pikinini man.” (Jenesis 18:10, 14) 10Na i gat sampela tok moa long stori bilong Rebeka. Tupela pikinini bilong Rebeka i gat wanpela papa tasol, em tumbuna Aisak. 11God i laik pasin bilong Em bilong makim na kisim bek ol wan wan manmeri em mas i go yet. Em i no makim ol bikos ol i mekim gutpela pasin. Nogat. Em i makim ol long laik na save bilong Em yet. Em olsem na, taim tupela pikinini bilong Rebeka i no bon yet, na tupela i no bin mekim wanpela gutpela o nogut samting yet, 12God i tokim Rebeka olsem, “Fes bon bai i stap aninit long sekon bon.” (Jenesis 25:23) 13Buk bilong God i tok, “Jekop Mi lavim, tasol Iso Mi hetim.” (Malakai 1:2-3)
14Orait, bai yumi tok wanem? God i no mekim fea, a? Nogat tru! 15Long wanem, God i tokim Moses olsem, “Mi ken i marimari long husat manmeri Mi laik marimari long em. Na Mi ken i sori long husat manmeri Mi laik sori long em.” (Kisim Bek 33:19) 16Olsem na, i klia olgeta, pasin we God i makim na kisim bek wan wan manmeri em i no samting bilong laik na strong bilong manmeri. Nogat. Em i samting bilong God yet na marimari bilong Em. 17Long Buk bilong God, God i tokim Fero olsem, “I gat as long Mi mekim yu kamap king; Mi laik yusim yu bilong soim pawa bilong Mi. Mi mekim olsem bai ol manmeri long dispela graun i ken i harim nem bilong Mi.” (Kisim Bek 9:16) 18Olsem na, God i marimari long husat man Em i laik marimari long em, na Em i pasim bel bilong husat man Em i laik pasim bel bilong em.
19Long dispela toktok ating sampela bilong yupela bai askim mi olsem, “Orait, long wanem as God i kotim mipela? Husat inap tru long abrusim laik bilong God?” 20Tasol, yu man, na yu husat na yu sutim tok long God? Samting wanpela man i bin wokim i ken i kirap na tokim man i bin wokim em olsem, “Long wanem as yu bin wokim mi olsem,” a? 21Na man i wokim sospen long graun, em i no gat rait bilong wokim wanem kain sospen em i laik wokim, a? Em i no gat rait long wokim tupela sospen long wanpela graun, wanpela bilong yusim long gutpela samting na wanpela bilong yusim long nogut samting, a? 22Sapos God i laik soim bel hat bilong Em na Em i laik soim pawa bilong Em, na sapos Em i redim ol sampela manmeri bilong pilim bel hat na pawa bilong Em, em ol manmeri bilong kisim bagarap, na Em i strongim bel bilong Em bilong larim dispela kain manmeri i stap long ai bilong Em, em i orait Em i ken i mekim. 23God i mekim olsem bilong ol narapela manmeri i ken i save moa long glori bilong Em. Ol dispela manmeri em ol manmeri God i mekim marimari long ol. God i bin redim ol long bipo bilong kisim glori bilong Em. 24Ol dispela manmeri em yumi; yumi God i bin singautim. Em i no singautim ol wan wan manmeri bilong Juda tasol. Nogat. Em i singautim ol wan wan manmeri bilong ol Jentail tu. 25God i bin tok pinis long Hosea:
“Ol manmeri i no manmeri bilong Mi, bai mi kolim ol ‘manmeri bilong Mi’,
na lain manmeri Mi no bin lavim, bai Mi kolim ol ‘lain manmeri Mi lavim’.”
(Hosea 2:23)
26“Na long ples ol i harim tok olsem, ‘Yupela no manmeri bilong Mi,’
ol bai harim dispela tok, ‘Yupela pikinini bilong trupela God.’ ”
(Hosea 1:10)
27Na Aisaia i autim bikpela tok olsem, “Ol lain Israel ol i planti tru olsem wesan bilong nambis i planti tru, tasol BIKPELA bai kisim bek liklik hap bilong ol tasol. 28Long wanem, BIKPELA i kotim na sentisim pinis manmeri bilong dispela graun, na kwiktaim tasol Em bai bihainim olgeta dispela tok bilong Em.” (Aisaia 10:22-23) 29Bipo Aisaia i bin mekim dispela tok:
“Sapos BIKPELA Bilong Olgeta Strong i no bin holim liklik lain bilong yumi i stap,
yumi inap bagarap pinis olsem ol lain manmeri bilong taun Sodom na Gomora.”
(Aisaia 1:9)
Ol Israel ol i no bilip.
30Orait, bai yumi tok wanem? Yumi ken i tok olsem, ol Jentail manmeri ol i no tingting long mekim wok na kamap stretpela manmeri, tasol ol i kamap stretpela manmeri pinis. Ol i kamap stretpela manmeri long rot bilong bilip. 31Tasol ol Israel manmeri, ol i tingting long mekim wok na kamap stretpela manmeri na ol i bihainim ol lo bilong stretpela pasin, tasol ol i no kamap stretpela manmeri. 32Na olsem wanem ol i no kamap stretpela manmeri? Ol i no kamap stretpela manmeri bikos ol i tingim wok bilong ol yet long bihainim lo bai mekim ol i kamap stretpela manmeri, na ol i no klia olsem, long rot bilong bilip tasol ol i ken i kamap stretpela manmeri. Ol i pundaun long “ston i sakim lek”. 33Buk bilong God i tok olsem,
“Lukim, Mi putim wanpela ston long Saion
na dispela ston bai sakim lek bilong ol sampela manmeri,
em wanpela ston i mekim ol i pundaun,
na husat manmeri i bilipim na trastim Em,
bai ol i no inap tru long kisim sem.”
(Aisaia 8:14, 28:16)
lus_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn umb_Latn tpi_Latn tpi_Latn umb_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn